Hapet për civilët ura mbi lumin Ibër në Mitrovicë
Ura është simbol i qytetit të ndarë, një pikë e nxehtë e tensioneve ndërmjet popullatës shqiptare dhe asaj serbe
Ura kryesore mbi lumin Ibër në Mitrovicë që ndan pjesën jugore me shumicë shqiptare dhe pjesën veriore me shumicë serbe, u rihap sot në mëngjes për civilët, pas bllokimit një-mujor që pasoi incidentin në kafenenë Dolce Vita në pjesën veriore ku u plagosën 9 persona. Ura u rihap në orën 7 të mëngjesit me përforcime të reja policore dhe paqeruajtës të NATO-s. Ura ishte hapur për qarkullimin e ndërkombëtarëve disa ditë më parë, ndërsa sot në të mund të kalojnë edhe civilët. Ura kryesore mbi lumin Ibër është simbol i qytetit të ndarë të Mitrovicës. Lëvizjet e civilëve nga të dyja anët e saj është përgjithësisht i kufizuar. Tensionet etnike janë aq të thella në Mitrovicë, saqë ura që lidh pjesën veriore me atë jugore në qytet përdoret vetëm nga policia dhe makinat ushtarake. Kaskat blu të Kombeve të Bashkuara mbrojnë barrikadat, ndërsa trupat franceze qëndrojnë roje prapa telave me gjemba. Dr. Bajram Rexhepi, ish kryetar i bashkisë së Mitrovicës dhe ish-kryeministër i Kosovës po nxit një plan për vetqeverisje që do të kishte si objektiv shqetësimet për sigurinë e serbëve të Mitrovicës: Por plani i Dr. Rexhepit nuk ka gjetur mbështetje as tek serbët dhe as tek shqiptarët. Serbët kërkojnë më tepër se sa një periudhë tranzicioni për vetqeverisje dhe nuk duan të kenë lidhje me pjesën jugore të Mitrovicës, të populluar nga shqiptarët. Nga ana tjetër, shqiptarët duan që qyteti të mbetet i bashkuar dhe i kundërvihen krijimit të një njësie administrative serbe, duke e parë një plan të tillë si hapin e parë drejt shkëputjes së pjesës veriore me shumicë serbe. Ish-diplomati amerikan Gerard Galluci është administratori i Kombeve të Bashkuara në Mitrovicë. Ai citon fjalët e poetit amerikan Robert Frost, sipas të cilit, gardhet e forta krijojnë kushte për fqinjësi të mirë. Zoti Galluci është për idenë e vetqeverisjes në veri të Mitrovicës: Zoti Galluci hedh poshtë shqetësimin se rritja e autoritetit vetqeverisës për veriun e Mitrovicës është hapi i parë drejt ndarjes territoriale: Grupi i Kontaktit i cili po drejton negociatat për statusin e Kosovës, ka udhëzuar kryenegociatorin e Kombeve të Bashkuara në këtë proces të paraqesë planin e tij për të ardhmen e Kosovës. Një variant i parë i këtij plani ka të ngjarë të paraqitet brenda muajit tetor dhe të përfshijë edhe formën e vetadministrimit për Mitrovicën. Në komunën e Zveçanit, pranë Mitrovicës, mësuesja në pension Anitsa Foranic shqetësohet se Kosovës po i jepet një shtysë në rrugën drejt pavarësisë, një zgjidhje që serbët e Kosovës e kundërshtojnë: Dr. Rexhepi pohon se do të duhet kohë për të krijuar besim ndërmjet shqiptarëve dhe serbëve në Mitrovicë. Ai e ka të qartë se serbët pëlqejnë ndarjen territoriale. Por edhe nëse kjo alternativë do të ishte e mundshme, ai thotë se nuk do t’u ofronte serbëve të Kosovës një zgjidhje pozitive: Ka të ngjarë që para përfundimit të këtij viti Kosova të jetë futur në rrugën e pavarësisë. Negociatori ndërkombëtar Martii Ahtisaari ka thënë se çfarëdo vendimi që merr ai, duhet të ketë garanci për sigurinë e serbëve të Kosovës, pakica më e madhe etnike e saj. //ii